EELNÕU 2018/80

								KOMISJONID:

eelarve- ja arengu-		
haridus-		
kultuuri- 		
majandus-	JK	
revisjoni-		
sotsiaal- 		

VILJANDI LINNAVOLIKOGU

MÄÄRUS

31. mai 2018 nr
Viljandi linna heakorraeeskirja muutmine
ja täiendamine

Määrus kehtestatakse kohaliku omavalitsuse korralduse seaduse § 6 lõike 1, § 22 lõike 1 punkti 361 alusel ning on kooskõlas ehitusseadustiku § 19, § 92 lõigetega 1 ja 3, § 97 lõigetega 1 ja 6. 

§ 1. Muuta Viljandi Linnavolikogu poolt 30.01.2013 vastu võetud määruse nr 147 (edaspidi määrus) preambulit ning sõnastada see järgmiselt: „Määrus kehtestatakse kohaliku omavalitsuse korralduse seaduse § 6 lõike 1, § 22 lõike 1 punkti 361 alusel ning on kooskõlas ehitusseadustiku § 19, § 92 lõigetega 1 ja 3, § 97 lõigetega 1 ja 6“.

§ 2. Sõnastada määruse paragrahvi 3 punkt 2 uuesti ning lisada punktid 21 ja 22 ja sõnastada need järgmiselt:
„2) tagama ehitise korrashoiu ja vastavalt kinnitatud ehitusprojektile hoone fassaadi visuaalse korrasoleku; 
21) tänava piiril asuva hoone fassaadi ehitustööde teostamise ajal paigaldama ehitustöid tänavast eraldavad katted;
22) tagama ehitise kasutamise ohutuse ja tagama, et lõpetamata tööd ja viimistlemata fassaadi osad ei oleks tänaval liiklejale ohtlikud ja ei mõjuks häirivalt.“

§ 3. Asendada määruse paragrahvis 3 punktis 3 esimeses lauses sõna „teeseadus“ sõnaga „ehitusseadustiku § 97 punktile 6“.

§ 4. Lisada määruse paragrahvi 3 punkti 5 lause lõppu „või ohustavad tänavavalgustuse õhuliine;“.
Lisada määruse paragrahvi 3 punkt 51 ja sõnastada see järgmiselt:
„51) vältima oma kinnistul kasvavate puude ja põõsaste okste kasvamist õhuliinidesse. Õhuliinidesse kasvanud okstest tuleb viivitamatult teatada õhuliinide omanikule.“

§ 5. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Age Alas
Esitatud: 15.05.2018
Esitaja: Viljandi Linnavalitsus			Ettekandja: Kalvi Märtin
Lk arv: 3
Hääletamine: poolthäälteenamus

Seletuskiri
Viljandi linna heakorraeeskirja muutmine
ja täiendamine

Eelnõu eesmärk on ajakohastada heakorraeeskirja viited seadusandlikele aktidele ning täiendada eeskirja sisu.

Kohaliku omavalitsuse korralduse seaduse § 6 lõike 1 kohaselt on omavalitsusüksuse ülesanne korraldada muuhulgas vallas või linnas heakorda. Sama seaduse § 22 lõike 1 punkti § 361 alusel on volikogu ainupädevuses heakorra tagamiseks heakorraeeskirjade kehtestamine.

Praegune heakorraeeskiri on vastu võetud 2013. jaanuaris. Sisuliselt heakorraeeskiri aegunud ei ole. Aastal 2012 tegi majandusamet väga suure töö, et heakorraeeskiri oleks võimalikult optimaalne ehk et ei seaks liigseid koormisi, samas oleks kõik vajalik öeldud ning ei kopeeritaks juba mujal õigusaktides sätestatut.

Heakorraeeskirja muudatuse vajadus tuleneb peamiselt sellest, et enam ei ole teeseadust, vaid seda valdkonda reguleerib nüüd ehitusseadustik.

Sellega seoses on muudetud ja täiendatud kinnistu omaniku kohustusi. § 3 on muudetud punkti 2 sõnastust ning lisatud punktid 21 ja 22. Samuti on lisatud sama paragrahvi punkti 5 lõppu loetelusse, mis räägib puude ning põõsaste kärpimisest, kohustus neid kärpida ka siis, kui nad ohustavad tänavavalgustuse õhuliine.

(allkirjastatud digitaalselt)
Riho Tipp
majandusameti juhataja